**Vårstrofe**

O, morgen med sol i knoppede træer

og hvide, dunlette skyers hær!

Hvor har jeg længtes imod dit hvælv!

Her er min jord, og her er jeg selv!

Højt over den gnistrende birkelund

står himlen blå og uden bund,

og skyggen under de svimle træer

har fået sit vårlige afgrundsskær!

Et stjerneløst mørke, et dødskoldt gys

er sprunget i skår af skygge og lys,

er blevet en morgen med jublende træer

og soldrukne skyers henrykte hær!

*William Heinesen*